
Ο Ιωάννης Καποδίστριας και η Μεγάλη Ιδέα
Μια διεθνολογική αποτίμηση
της Υψηλής Στρατηγικής του πρώτου Έλληνα κυβερνήτη

στο Σπίτι της Κύπρου

Με την πολύ ενδιαφέρουσα διάλεξη του Επίκουρου Καθηγητή του Τμήματος Διεθνών και Ευρωπαϊκών Σπουδών του Πανεπιστημίου Πειραιώς κ. Διονύση Τσιριγώτη, με θέμα Ο Ιωάννης Καποδίστριας και η Μεγάλη Ιδέα. Μια διεθνολογική αποτίμηση της Υψηλής Στρατηγικής του πρώτου Έλληνα κυβερνήτη, συνεχίστηκε, την Τετάρτη 21 Οκτωβρίου 2015, στο Σπίτι της Κύπρου, ο νέος κύκλος δημοσίων διαλέξεων, που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με τον γενικό τίτλο «Ο Ιωάννης Καποδίστριας συναντά την Ιστορία».
Τον ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου και ο Νομικός, Καθηγητής στο Ελεύθερο Πανεπιστήμιο «Αδαμάντιος Κοραής» στη Χίο, ιδρυτής και Πρόεδρος της Εταιρείας Μελέτης Έργου Ιωάννη Καποδίστρια κ. Ανδρέας Κούκος, ο οποίος και παρέθεσε τους θεματικούς άξονες της διάλεξης του κ. Τσιριγώτη.
Χαιρετισμό απηύθυνε ο Καθηγητής Διεθνών Σχέσεων και Στρατηγικών Σπουδών, Πρόεδρος του Τμήματος Διεθνών και Ευρωπαϊκών Σπουδών του Πανεπιστημίου Πειραιώς, κ. Παναγιώτης Ήφαιστος, ο οποίος προλογίζοντας χαρακτήρισε τον κ. Τσιριγώτη ως έναν από τους λαμπρότερους σύγχρονους επιστήμονες των Πολιτικών Επιστημών του Διεθνούς Συστήματος και μάλιστα σε ένα πεδίο εξαιρετικά δύσκολο, όπως είναι η ιστορία των διεθνών σχέσεων της Ελλάδος, σε συνδυασμό με κοινωνιολογικά, γνωσιολογικά και άλλα ζητήματα, εξαίροντας τη σημαντική ερευνητική και συγγραφική συμβολή του στο επιστημονικό αυτό πεδίο.
Στην ομιλία του ο κ. Τσιριγώτης επιχείρησε την περιγραφική ανάλυση της πολιτικής πράξης του Ιωάννη Καποδίστρια, από τη στιγμή που κλήθηκε να αναλάβει τη διακυβέρνηση του νεότευκτου Ελληνικού κράτους, σε συνάρτηση με τον αέναο εθνικό στόχο της εθνικής ολοκλήρωσης, εξετάζοντας εάν και σε ποιο βαθμό ο πρώτος Έλληνας κυβερνήτης συγκρότησε και διαμόρφωσε μία λυσιτελή και ολοκληρωμένη υψηλή στρατηγική για την πραγμάτωση της Μεγάλης Ιδέας.
Λαμβάνοντας υπόψη τις υπάρχουσες εσωτερικές συνθήκες της εποχής και το αβέβαιο διεθνές περιβάλλον, απότοκο του γεωπολιτικού και γεωστρατηγικού ανταγωνισμού των Μεγάλων Δυνάμεων, ο ομιλητής προσδιόρισε τους κεντρικούς στόχους της υψηλής πολιτικής του Ιωάννη Καποδίστρια, παρουσίασε τα μέσα, εσωτερικής και εξωτερικής οικονομικής, στρατιωτικής και διπλωματικής εξισορρόπησης, που ανέπτυξε και χρησιμοποίησε για την πραγμάτωσή της, και αξιολόγησε το βαθμό της αποτελεσματικότητάς της, συμπεραίνοντας  ότι ο Καποδίστριας εξυπηρέτησε το στόχο της εθνικής ολοκλήρωσης στο βαθμό και στο μέτρο που μπορούσε με τα ελάχιστα μέσα με τους ελάχιστους συντελεστές ισχύος, δεν κατόρθωσε όμως να συγκεράσει την κοσμοσυστημική οργάνωση του Ελλαδικού χώρου με το κρατοκεντρικό διεθνές σύστημα.
Μετά το πέρας της διάλεξης ακολούθησε συζήτηση με τη συμμετοχή του ακροατηρίου.

